Document ID: /roh_data/filtered/fineweb-2-filterrobots_roh.jsonl.gz/43858

Richard Coray era in um da paucs pleds. Sia spezialitad era la lavur cun laina e la construcziun da punts persas. Quai èn las puntanadas che vegnan duvradas per construir las punts. Cun sias puntanadas temporaras ha Coray creà construcziuns spectacularas ch’èn mo pli visiblas sin fotografias veglias. Richard Coray è vegnì admirà a ses temp dad inschigners e laics sco persunalitad legendara. La reschissura da films Susanna Fanzun ha accumpagnà l’autur Johann Clopath che retschertga dapi onns davart la vita ed ovra da Coray. Prest cumpara il cudesch sur da ses convischin da Trin. Cun Jürg Conzett, inschigner da renum internaziunal, ha discurrì l’autura davart dumondas da construcziun e davart sia fascinaziun ed admiraziun per il constructur. Cun ils purtrets contemporans e bleras fotografias istoricas taissa l’autura dal film in viadi visual tras il temp e l’ovra da Richard Coray.